Manipulatoridae

Manipulatoridae je čeľaď z nadčeľade Corydioidea (=Polyphagoidea) z radu šváby. 

 Systém 
čeľaď Manipulatoridae Vršanský et Bechly, 2015:VRŠANSKÝ, P. Late Mesozoic cockroaches s.l. from the Karabastau Formation in Kazakhstan. 2024. S. 375-382 Li, X.-R. & Huang, D.-Y. (2022) Predators or Herbivores: Cockroaches of Manipulatoridae Revisited with a New Genus from Cretaceous Myanmar Amber (Dictyoptera: Blattaria: Corydioidea). Insects, 13, 732 
 rod Manipulator Vršanský et Bechly, 2015 
 Manipulator modificaputis Vršanský et Bechly, 2015 - toto je typový druh, opis pozri nižšie
 Manipulator olim Vršanský, 2024
 rod Manipulatoides Li and Huang, 2022
 Manipulatoides obscura  Li and Huang, 2022

 Druh Manipulator modificaputis 
Manipulator modificaputis je vyhynutý dravý šváb, ktorý žil počas vrchnej kriedy. 

Typový jedinec je fosilizovaný v 100 miliónov rokov starom kúsku mjanmarského jantáru - v skamenelej živici araukárie, ktorý bol nájdený vo vulkanoklastickom sedimente v lokalite Noije Bum v údolí Hukawng v Mjanmarsku. Druh bol popísaný Petrom Vršanským z Geologického ústavu SAV v Bratislave a Günterom Bechlym zo Štátneho prírodovedného múzea v Stuttgarte.

Tento šváb mal dlhý krk, veľkú pohyblivú hlavu, parazólovité ochranné štíty nad každým prídavným očkom, ústne prívesky a extrémne dlhé končatiny, čo naznačuje, že bol predátor. Telo bolo dlhé 4.5 milimetra a široké 2 milimetre. Bol to rýchly bežec, ktorý korisť prenasledoval, čo vieme podľa redukovanej pasívnej obrany. Živil sa malým hmyzom, ktorý lovil počas noci.

Autori po preskúmaní švába zistili veľa jedinečných a výrazne odlišných znakov, vďaka ktorým pre tento druh vytvorili novú čeľaď Manipulatoridae. Nájdený jedinec mal aj početné rany, zlomené časti panciera, odtrhnuté zmyslové orgány a aj parazity. Na mjanmarskom nálezisku jantáru objavili aj štyri ďalšie exempláre, medzi nimi aj mladého jedinca.

Tento druh bol nájdený spolu s ďalšími desiatkami vyhynutých druhov hmyzu, plne zachovaných v jantári, čo z lokality Noije Bum v údolí Hukawng robí jedno z najvýznamnejších nálezísk jantárových fosílií s plne zachovaným hmyzom. Manipulator modificaputis dokumentuje pestrosť foriem, ktoré sa zo švábov vyvinuli na hranici jury a kriedy, ale ktoré napokon po zhruba 45 miliónoch rokoch vyhynuli.

 Referencie 

 Zdroj 
 - týka sa len kapitoly Druh Manipulator modificaputis

Kategória:Šváby
Kategória:Vyhynuté živočíchy
Kategória:Prehistorický hmyz